open-index/open-wikipedia-markdown huggingface dataset:
Совѣсть

**Совѣсть** (добросовѣстность) — понятя етикы, котре указуе поставлѣня индивида ку роботѣ, ку повнѣню своих повинности перед сполоченством (окружѣньом, вѣров, професийов, родинов); моралне наставлѣня индивида на сповнѣня своих емпиричных завязкох во згодности зоз штандартами означеной сферы чинности.

## Представлѣня о совѣсти
На роздѣл од страха (перед авторитетом, каров) и ганьбы (в котрой одбивать ся усвѣдомлѣня индивидом своей неодповѣдности дакоторым принятым нормам), совѣсть выступуе як автономна. Найобще у филозофох совѣсть ся представлять яко «внуторный голос», одличности суть лем в розумѣню жерела того голоса: ци е независимый од «я» индивида, ци то его скрыте «я», ци то его друге «я». В представлѣню Августина иде о голос Бога. Инше крайне представлѣня е материалистично-атеистичне (Карл Маркс), подля котрого *совѣсть* — не универзалне *понятя о добрѣ и злѣ*, але функция од политичных поглядох и социалного статуса индивида. 

## Етимология
В части славянскых языкох и русинскых диалектох *совѣсть* означать ся лексемов *сумлѣня*, котра прямо указуе на зачаточну форму з XV. стороча *соумнѣние*, складену з префикса  *соу* и корѣня *мнѣ*, што означало «конфронтовати двѣ думкы (*мнѣние*), думати так ци сяк». Лексема *совѣсть* прямо походить од старославянского *съвѣсть*, што е калька з  *συνείδησις*,  *conscientia*. Во вшиткых припадах иде о конфронтованя двох понять, можностей, выбераня меджи «добром» и «злом».

## Жерела и одказы
* **Апресян Р. Г.:** Совесть. //Новая философская энциклопедия в четырех томах. Том третий, Н–С — Москва: Мысль, 2010. ; Том 3. 692 с.  
* **Фасмер, Макс:** Этимологический словарь русского языка. В 4 томах. Том 3. — Москва: Прогресс, 1987.
* **Шинкарук В. І. (гол. ред.):** Філософський енциклопедичний словник. Інститут філософії ім. Г. С. Сковороди НАНУ. Київ: Абрис, 2002. 
* 

## Референции

Катеґорія:Етічны понятя
Лексема

**Лексема**, од   *λεξις слово, выраз, речова фигура* — единица словника языка, то, што творить едну статью в словнику языка.

До едной лексемы належать розличны парадигматичны формы едного слова (жена, жены, жену, женѣ), розличны смысловы варианты слова, завислы од контекста (*земля* в смыслѣ 'грунт', *Земля* – 'планета', *земля* – 'територия').

Морфологичны и фонетичны дублеты подля традиции ся поважують за варианты едной лексемы. Напримѣр: *ґалошня* и *калошня*, *преход* и *переход*.

## История
Термин *лексема* ввюг до поужитя русскый лингвиста Александр М. Пешковский в року 1918, але его интерпретация, котра говорить о асоциованых словах застарѣла, а в днешной терминологии тому одповѣдать термин семантичне поле. В америцкой лингвистицѣ термин в сучасном вызнамѣ первый раз похоснованый в року 1938. Доднесь екзистують розличны интерпретации того термина.

## Жерела и одказы
* **Булыгина Т. В., Крылов С. А.**: Лексема. //Языкознание. Большой энциклопедический словарь / Гл. ред. В. Н. Ярцева. — 2-е изд. —  М.: Большая Российская энциклопедия, 1998. — 685 c. . С. 257. 
* **Жеребило Т.В.**: Словарь лингвистических терминов. Изд. 5-е, испр. и доп. — Назрань: ООО «Пилигрим», 2010. – 486 с. 
* 
* 
* 
* 

## Референции

Катеґорія:Лексикология
Англичане

**Англичане**, самоназва *English people* — основне обывательство Споеного кральовства Великой Британии и Сѣверной Ирландии. Сумарна популация 48,5&nbsp;млн. особ, з чого найвекше число, а то 44,7&nbsp;млн. особ — в  Споеном кральовствѣ.

Язык — британскый вариант англицкого, диалекты — восточный, сѣверный, южный, западный, кентскый. Писмо на основѣ латинкы.

## Етногенеза
Етничнов основов Англичанох были германскы племена — Англы, Сасы, Юты, котры пришли на остров Велика Британия в V. аж VI. сторочу по тому, як одтам одтягли римскы легионы, што были потребны на оборону Рима. Ку зачатку VII. стороча тоты племена сформовали 7 кральовств. 

Далшы три стороча етнична консолидация одбывала ся в бою з данскыма викингами, аж наконець  в року 1066 англо-сасскы племена подлягли нормандскым викингам, и од того часу французскый язык завойовникох достав спозначный вплыв на сформовану в току далшых стороч етничну сполочность, котров суть сучасны Англичане. В добѣ колониалной експанзии зоз переселенцьох сформовали ся новы англоязычны народы: Америчане США, Австралчане, Новозеландяне и др.

## Традиции и звыкы
Англичане заховали много традичных характерностей и звыкох в домашности и сполоченском животѣ. Ку традиции належить вертикално (на двох штоках) положене бываня, кандаловне огрѣваня в хыжах, во выживѣ — многы традичны народны ѣдла (бифштик, ростбиф, овсяна каша, пудингы, рыба и помфриты). В сполоченском животѣ Англичане утримують традицию розличных обществ и клубох. Англичане были вынаходниками многых шпортох; англицкы шпортовы термины удомашнили ся майже у вшиткых народох.

## Жерела и одказы
* **Гроздова И. И.**: Англичане. //Народы и религии  мира:  Энциклопедия / Гл. ред. В. А. Тишков, Редкол.: О. Ю. Артемова, С. А. Арутюнов, А. Н. Кожановский и др. — М.: Большая Российская энциклопедия, 1999. - 928 с: ил. . Сс. 47–48.
* 

## Референции

Катеґорія:Народы і етніка
Анексия

**Анексия** (од ) — урядный акт, котрым держава выголошуе свою суверениту над териториев, котра ей дотеперь не належала. На роздѣл од одступлѣня або продажу через договор, анексия — еднобочный акт, котрый ся реализуе через фактичне властництво, а легитимизуе ся через всеобще вызнаня. Анексия — насилницкый акт.

За военнов окупациев може наслѣдовати анексия, котра не мусить быти прямо насилницка, може ся реализовати лем под грозьбов насилства, як напримѣр аншлус Австрии Германиев в року 1938.

## Походжѣня термина
Слово походить од   *annexio – прилучѣня*. Первый раз поужив го Наполеон III. в торинской конвенции з року 1860 на означѣня прилучѣня Савои и Ниццы ку Франции на основѣ слободного плебисциту обывательства той територии. 

## Легитимность анексии
Ци мусить быти плебисцит е спорне, были прецеденты вызнаня анексий без плебисцита. 

Меджинародне право не дефинуе формалиты, дотычны анексии. Тоты ся основують на конштитуции и прецедентѣ. Споены Штаты анектовали Тексас в року 1845 и Гавай в року 1898 сполочным рѣшѣньом Конгреса. Италия анектовала Етиопию в року 1936 декретом свого краля.

Анексия легитимна при двох условиях, а то:
# спочивать на догодѣ або иншом правоплатном доказѣ набытя;
# анектована територия перед тым мала суверениту и завязкы, котры пак цѣлком переберать анектор.
Напротив, кедь тых основ не е, анексия грубо нарушуе суверениту иншого штату, хоть бы ся ай одкликовала на плебисцит.

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909.
* **Бацак К. Ю.**: Анексія. //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2003-2013.  ; 2003 т. 1  , с. 89.
:
* 

## Референции

Катеґорія:Межинародна политика
Катеґорія:Межинародне право
Вынаходник

**Вынаходник** —  особа, котра своим розумом, усиловностьов, инвенчным чутьом вытворила нове рѣшѣня, метод, ужиточный предмет або аппарат (вынаход) у хотьякой сферѣ сполочно хосенной чинности. Вынаходник вытворюе то, што перед тым нигда не екзистовало.

## Наука, инженерство и вынаходництво
Хоть вынаходництво е часто звязане з науков або инженерством, вынаходник не мусить быти ани ученый, ани инженер. Але во своих гледанях хоснуе дашто и од едного и од другого, а в практицѣ тоты зналости суть часто переплетены. Напримѣр, Томас Едисон зробив научне одкрытя, же роспечена угляна нитка вызарюе свѣтло, але потребовав еще вельо инженерской вытырвалости и вынаходливости, скорше як тоту нитку умѣстив до склянкы з вакуумом и так вынайшов електричну грушку, жарову лампу.

## Охрана авторства и стимулованя вынаходництва
Право автора вынахода засвѣдчуе патент, котрый ся выдавать на ограничену добу. Тоты добы зависять од предмета и характера вынахода, и сферы поуживаня патента. В той добѣ автор може продавати право выхоснованя свого вынахода, чим ся стимулуе вынаходництво. Само право авторства е неодъемне и вѣчне. Кедь вынаход быв учиненый наслѣдком повнѣня служебных повинностей, право на патент мать  роботодатель, котрый выплачуе вынаходникови одмѣну, што наперед ся вызначуе працьовным договором.

## Жерела и одказы
* **Новіков В. М.**: Винахідник. //Юридична енциклопедія : [в 6-ти т.] / ред. кол. Ю. С. Шемшученко (відп. ред.) [та ін.] — К. : Українська енциклопедія ім. М. П. Бажана, 1998—2004. — 672—768 с. — 
:
* 

## Референции

*
Гавай

**Гавай** може означовати
* Гавай — штат в Споеных Штатах Америцкых
* Гавай — село в окресѣ Стропков на Словакии
Инженер

**Инженер** — фахман з дипломов высшой техничной школы. 

## История
Слово *инженер* походить од латинского *ingenerare — створьовати*. До нас дожили створены непознатыма старовѣкыма инженерами египетскы пирамиды и римскый аквадукт. В середновѣку вызначный малярь Леонардо да Винчи быв и талантованым инженером, автором множества техничных идей и вынаходох, выпрацовав проекты лѣтаючых апаратох, подводного скафандра, воздушного вентилатора, вертачкы, контактных сочок и многых другых хосенных пристройох.

Ачей первый дипломованый инженер меджи Русинами в минулости быв банскый инженер Адолф Добрянскый (1817&nbsp;–&nbsp;1901), а еще скорше, под роком 1783 Гукливскый лѣтопис зазначив, же «мѣрялникы першый раз помѣряли Верховину», циже днешным языком: инженеры-геодеты змѣряли Верховинскый вододѣл и зготовили первы мапы.  
 
## Инженеры в сучасности
Днесь професия  *инженера* выжадана на торгу праци, а прото ся инженерство роздѣлять на множество конари, меджи котрыма ся объявлюють цѣлком новы як биохемичный, информачный, компютерный, технологии потравин. 

Професию *инженера* мали бы собѣ выберати люде вынаходливы, з аналитичным способом думаня и математичным наданьом.

*Инженер* може собѣ найти роботу в трьох цѣлком окремых сферах инженерства:
* выгледованя, моделованя, конштрукция и дизайн новых выробкох;
* продукция, технология, програмованя продукчных линий, роботох;
* менаджерство, режия, анализа жадань торга и реагованя на них.

## Жерела и одказы
* 
* 
* 
* 

## Референции

Катеґорія:Инженеры
Катеґорія:Професії
Ню Йорк (штат)

**Ню Йорк**,  *New York*, куртанка NY — штат на сѣверовостоку США, на Атлантичном побережу, пограничный зоз Канадов. Администрачный центер — город Олбани. Ню Йорк вошов до США яко еденадцятый штат 26. юла 1788.

## География
В штатѣ лежить найвекшый город США — Ню Йорк. Хоть в представѣ многых штат нерозвязно споеный з городом Ню Йорк, в реалности рельеф, природа и клима штата указують великы роздѣлы. В сѣверовосточной части, пограничной зоз Канадов и штатом Вермонт лежить горске пасмо Адирондак з найвысшов точков Маунт Марси, 1629&nbsp;м&nbsp;н.м. В западной части, пограничной зоз Канадов и штатом Пенсилвания, е низина з великыма озерами Онтарио, Ири и Ниагарскыма водопадами.

## Економика
Грубый економичный продукт штата найвекшый меджи вшиткыма штатами США и уступать ся лем дакотрым штатам свѣта. В Ню Йорку умѣщеный финанчный центер США. В економицѣ переважать сектор служоб. Главна експортна продукция: компютеры, електроника, готовы потравины. 

Главны земледѣлскы културы оддавна: кендериця, жито, овес. В сучасности найвекшый зыск давать молочарство, овочництво, а захранило ся оддавна и винарство. Штат е найвекшым продуцентом капусты меджи штатами США, другым найвекшым продуцентом вина по Калифорнии и третьим найвекшым продуцентом грозна. Сумарно е пятым найвекшым продуцентом земледѣлской продукции в США.

## История
Територию штату объявив в року 1609 Генри Гадсон и обсадили Голандяне, давши му имя *Нова Голандия*. В року 1664 добыли го Англичане и назвали го *Ню Йорк*. В року 1673 Голандяне вернули собѣ край, але лем накурто, бо в року 1688 зась утратили.

## Жерела и одказы
* 
* 

## Референции

Катеґорія:Штаты США
Трансцендентализм

**Трансцендентализм** — филозофскый и литературный напрям а США в роках 1830–1850, споившый радикалну интелигенцию зоз центром в бостонском «Трансценденталном клубѣ» и часописѣ *The Dail*.

## Основны идеи
Идейным манифестом «Трансценденталного клуба» став ся есей Ралфа Волдо Емерсона *Природа* (Nature, 1836). Члены клуба векшинов были тыж в *Партии Слободы*, котра добивала ся выслободжѣня рабох. 

Трансценденталисты звали вымѣнити вѣру в чудеса и персонификацию Бога почитаньом «безконечности чоловѣка» и «моралного чутя», властного вшиткым людям. Христианска религия перетворьовала ся нима на кодекс моралных идеалох, не потребуючых на свою реализацию даякы церковны инштитуции. Чоловѣка видѣли яко повноправного представителя гармоничной и динамичной козмичной основы и приписовали природѣ невычерпны духовны силы. При тому принижовали роль чутьовой практикы, намѣсто того преферуючи интуицию и фантазию.

Трансценденталисты видѣли свою филозофию як алтернативу ровнако и пантеизму и материализму: пантеизм роспущать чоловѣка и природу в Богови, материализм роспущать Бога и чоловѣка в природѣ, а трансцендентализм роспущать Бога и природу в чоловѣкови. На мѣсто пуританской представы о грѣшности чоловѣка приходить вѣра в его божественность.

## Пробы реализации
В року 1840 трансценденталисты заложили под Бостоном комуниту, котру назвали Брукфарм, де могли въедно жити и реализовати свои идеи. Не было их нигда вецей як 150 особ, але их навщѣвовали тысячи звѣдавых, котры приходили увидѣти и учути, як жиють и што говорять. В року 1847 Брукфарм закончив свою екзистенцию наслѣдком страшного пожара.

В литературѣ идеи трансцендентализма выразно взяли на ся тѣло во творбѣ Волта Витмана (Листы травы, 1855—1892).

## Жерела и одказы
*  
:
*  
:

## Референции

Катеґорія:Литературны напрямы
Катеґорія:Філозофічны напрямы
Пантеизм

**Пантеи́зм**, од  *πᾶν вшитко + θεός Бог* — религийна ай филозофична доктрина, подля котрой Бог неоддѣлный од свѣта, Бог и свѣт суть едно. Яко религийне учѣня е в протикладѣ з теизмом, оддѣляючым Бога яко трансцендентного безчасо́вого творця од свѣта, его дочасного вытвора. 

Атеизм представлять свѣт без Бога, теизм кладе  Бога окреме од сотвореного ним свѣта, а пантеизм поважуе, же свѣт е Бог, а Бог е свѣт. Але свѣт яко Вселена, не вшак каждый его окремый предмет (тото фетишизм) 

Пантеизм мать веце форм або вариантох, зависимо од того, як суть суть трактованы властности и вязбы двох сторон тотожности. Пантеизм исторично взникнув ходом од теологии ку филозофии. Бог пантеизма — тото филозофичный бог-субстанция, а не теологичный Бог-особность. Зато вшиткы пробы захранити идею Бога и едночасно выбудовати онтологию, выходячу зоз идеи едности, самопороджѣня и самопричинности свѣта, циже онтологию, ориентовану на научный свѣтонагляд, незмѣнно приводили ку пантеизму.

## Жерела и одказы
*  
*  
:

## Референции

Катеґорія:Філозофічны напрямы
Трансцендентно

**Трансцендентно**, або **трансценденция**, од лат. *transcendens – перекрочуючый, выходячый за край* — то, што е за краем, недоступне емпиричному познаню, лежить за границями доступной скушености, напримѣр: безконечность, вѣчность, Бог, душа. 

Латинскый термин походить од Августина: «Пришли сьме ку души нашой и вышли из ней (transcendimus), обы досягти краю невычерпной повноты» (Августин А. Исповедь. М., 1991, с. 228), обы ся дотулити Бога. Душа досягуе, вшак, не того положеного за краем бытя самого, а лем бытя в прямом смыслѣ, понеже Бог есть субстанциев, трансцендентнов про вшитко, што сотвореное и мѣнливое.

## Жерела и одказы
* 
*  
:

## Референции

Катеґорія:Філозофічны понятя
Теизм

**Теизм**, од  *θεός Бог* — религийный свѣтонагляд, выходячый зоз идеи абсолутного бытя яко безконечной божественной особности, трансцендентной свѣту, сотворившой го в слободном актѣ воли и одтогды диспонуючой ним. В ортодоксном христианствѣ Бог розумѣе ся яко «триединство» такых особностей (Свята Тройця).

## Одношѣня ку иншым концепциям
Трансцендентность ся представлять тым, же Бог, яко сотворитель вшиткого, одличуе ся од вшиткого. Тым ся теизм протиставлять пантеизму, котрый тотожнить Бога и свѣт. Дале, представов о тырваючой активности Бога во свѣтѣ теизм протиставлять ся деизму, котрый не вызнавать тырваючу роль Бога, а з тым ани Боже провиджѣня, ани чудо.

Теизм ся вывинув в границях трьох генетично звязаных религий — юдаизма, христианства тай ислама.

Вѣров во Бога творця теизм ся одличуе од атеизма, котрый не вызнавать сотворѣня свѣта Богом.

## Жерела и одказы
*  
:

## Референции

Катеґорія:Філозофічны напрямы
Катеґорія:Теология
Деизм

**Деизм**, од  *deus  Бог* —  чисто розумова вѣра в божественне зряджѣня свѣта, в особного Бога творця, котрый вшак до сотвореного в минулости регуларного бѣга свѣта уже веце не засягуе. 

Деизм екзистовав во формѣ дакус розличных меджи собов филозофо-религийных напрямох в Европѣ и Сѣверной Америцѣ в XVI.–XVIII. сторочах.

## История
Термин *деизм* зафиксованый первый раз в року 1564 в трактатѣ *Поучѣня христианом* од калвина Пьера Вире. Деистичны погляды выклав французскый филозоф Жан Боден в роботѣ *Бесѣда сѣмох о скрытых тайнах взнесеных дѣл*, 1593, называвшый их ***природнов религиев*** (робота ширила ся в рукописных копиях, термин деизм не быв хоснованый). В року 1624 в Парижу в найвеце рационалной формѣ выклав тоты идеи англицкый филозоф Едвард Герберт з Чербери в роботѣ *Трактат о истинѣ*, хоть и ту сам термин *деизм* не быв хоснованый. Наперек тому *Трактат о истинѣ*, 1624 поважуе ся за первый документ деизма. Идеи были розвиты наступниками и росширили ся на Францию и США.

## Деизм сопротив иншых напрямох
Деизм принципиално одличуе ся як од теизму, так и од пантеизму. Теизм вызнавать Бога не лем як створителя, але и як вседержителя свѣту, якый рядить свѣтом и наперед становлять долю вшиткого сущого во свѣтѣ; пантеизм роспущать Бога в природѣ, наконець атеизм не вызнавать самое ествованя Бога.

## Жерела и одказы
*  
*  
:
*  

## Референции

Катеґорія:Філозофічны напрямы
Катеґорія:Теология
Епитет

**Епитет**, од   *ἐπίθετον* *“прикладеный”* — слово, означѣня, придане ку дакотрому понятю, жебы досягнути векшой повноты и ясности, або шпециалного естетичного ефекта. 

## Типы епитетох
Переважно в той роли выступать адъектив, але можуть то быти иншы части речи. Напримѣр: «оксиген е газ ***без фарбы***». Епитеты, придаючы шпециалный естетичный ефект, называють **оздобныма**, - *ἐπίθετον ornans*, напримѣр «***ружовоперста*** Зоря». 

Оздобны епитеты можуть быти опущены, з тым ся вытратить приданый епитетом естетичный ефект, але не идентификация самого понятя. В минулости часто намѣсто призвиска выступовав **повинный** епитет,  - *ἐπίθετον necessarium*: Александер '''''Великый''''', Томаш '''''Аквинскый'''''. Такы епитеты не можуть быти опущены, бо суть частьов идентификации понятя.

Окремым типом епитета суть **усталены** епитеты,  - *ἐπίθετον constans*, напримѣр: «***бѣлы*** личка», «***враный*** конь», характерны про фолклор.

## Жерела и одказы
*  
*  

## Референции

Катеґорія:Литературны термины
Ню Джерзи

**Ню Дже́рзи** — штат на сѣверовостоку США. Главный город Трентон, найвекшый город — Нюарк. Официална прозывка — *Штат загород* (Garden State). Вошов до США яко третий штат 18. децембра 1787.

## География

Штат на востоку и на югу омывать Атлантичный океан, на сѣверѣ межуе з Ню Йорком, на западѣ з Пенсилваниев и Делавером. Штат е найгустѣйше залюдненым меджи вшиткыма штатами США и четвертым найменшым подля територии. Найвысша точка Гай Пойнт (High Point), 550&nbsp;м&nbsp;н.м.

## Економика
Штат одзначать ся своима противностями и аномалиями. Прозывку  *Штат загород* достав за свою уродну землю  еще од XVIII. стороча и за розвите овочництво. Але в сучасности е перенаселеный, урбанизованый и терпить од замореного окружѣня, гука, множества авт, варошскых джунгльох, высокой корупции и криминалиты.

Влада штату через понижѣня даньового затерьханя притягуе бизнис одинде. ГДП на особу в року 2008 быв $54&nbsp;699 — другый найвысшый в США.

## История
Штат од зачатку входив в число 13 установлюючых штатох, котры створили США. Свою назву достав од острова Джерзи в Ламаншском проливѣ. Быв колонизованый найскорше Голандянами (1620), але од року 1644 быв часточно завоеваный Англичанами, пак частями проданый и од року 1702 быв колониев Англицкого кральовства.

## Жерела и одказы
*  
* 
* 

## Референции

Катеґорія:Штаты США
Филозоф

**Филозоф** — чоловѣк, котрый занимать ся вопросами в розличных областях филозофии, або выучуе тоту науку. Филозоф е мыслитель, котрый выпрацовуе свѣтонагляд.

Подля Платона зачатком филозофии е зачудованя над тым, як фунгуе свѣт, а з того добыте познаня филозоф кладе в основу свого живота. Слово *филозоф* походить од  *φιλόσοφος тот, што любить мудрость*, а то подля Платона треба розумѣти так, же филозоф не е мудрый чоловѣк, але чоловѣк, котрый глядать мудрость.

Жебы быти филозофом, не мусай зыскати ступень PhD, ани абсолвовати даякы курзы филозофии, або прочитати хоть лем едну филозофичну книгу. Очевидно, тото вшитко поможе заострити думаня и забеспечити, жебы сьте не зачали «вынаходити колесо» еще раз, але само по собѣ тото не чинить филозофа.

## Жерела и одказы
* 
* 

## Референции
Калвинизм

**Калвинизм**  або  **калвинство** — еден з основных напрямох протестантства, закладательом котрого ся поважуе франко-швайчарскый реформачный теолог Жан Калвин (1509–1564). Вѣрникох той конфесии звеме **калвин**, **калвинка**, а вѣру — **калвинска**.

## Конарѣ и росширѣня
В сучасном свѣтѣ калвинизм мать три основны конарѣ:  
* реформатскы Церквы, 
* пресбитерианство, 
* конгрегационализм.
Росширеный во многых державах Европы (Велика Британия, Нидерланды, Швайц, часточно — Германия, Франция и Мадярщина) и Америкы (США, Канада, Бразилия), в Новом Зеландѣ, а тыж в державах Азии и Африкы (найвекшы комуниты: Южна Корея, Китай, Индия, ЮАР). Число вшиткых калвинох во свѣтѣ чинить, подля самых калвинох, около 100 аж 120&nbsp;млн особ.

## Доктрина
Абсолутным авторитетом е Библия, котра доповнена даколькома символичныма книгами з рокох 1536–1648: Гейделбергскый катехизм, Галликанске вызнаня вѣры, Гелветске вызнаня вѣры, Вестминстерске вызнаня вѣры и др. Еднов з такых книг суть Каноны синода в Дордрехту (1618), котры обсягують калвинску сотериологию, выкладену в пятьох точках калвинизма.  Калвинска вѣра вызнавать лем двѣ святы тайны — крещѣня и евхаристию. В калвинскых костелах не умѣщують иконы, роспятя, статуи, образы и фрескы. Божа служба складать ся з читаня Святого Писма, сполочной молитвы и казаня. Суть три обряды: женевскый (про континенталну Европу, шкотскый (про англоязычны штаты и Корею) и мѣшаный, з великыма допущѣнями в облечѣню, музицѣ и др. (про то, обы ся приспособити локалной културной традиции). Але при вшиткых вольностях в обрядѣ не смѣе быти надмѣрна гестикулация, религийна екстаза, обчекованя надприродных проявох, модернизм. Калвинска вѣра одмѣтуе култ святых, поклонѣня мощам, реликвиям, одпусты, паломництва.

## Жерела и одказы
* 
* 

## Референции

Катеґорія:Реліґія
Катеґорія:Хрістіанство
Катеґорія:Протестантство
Юрко Цимбора

**Юрко Цимбора**,  *Juraj Cimbora*, *&nbsp;6. юн 1919, Свидник, Словакия – †&nbsp;1. октобер 1989, Пряшово, Словакия — педагог, хормайстер, композитор, фолклориста меджи Русинами Восточной Словакии.

## Биография
Юрко Цимбора, родак зо Свидника, походив зоз селянской родины. 

Абсолвовав Пряшовску грекокатолицку учительску руську семинарию (1938), пак концьом 1930-х ай в 1940-х роках по русинскых селах Пряшовского края и меджи штудентами Пряшовской русской гимназии пропаговав балалайкову музику. 

Од року 1949 учительовав в Хмельовой, Гаваю, во Свиднику, Гуменному и на середной педагогичной школѣ в Пряшовѣ (1949–1957).  В року 1955 в Братиславѣ абсолвовав шпециалны курзы хорового спѣваня, а од року 1958 став ся умѣлецкым ведучым Поддуклянского украинского людового ансамбла PULS (1958 – 1967, 1970 – 1980). Быв там фахман на вшитко: хормайстер, хореограф, драматург, композитор и текстарь, а то му ся дарило, бо в повности знав мѣстну людову музику. 

О животѣ и творбѣ Юрка Цимборы в року 2016 выдав книжку Ян Калиняк, з котрой ся мож дознати, же не лем записовав людовкы, але компоновав музику про хореографичны сцены, писав властны тексты спѣванок, инштрументалну музику, написав ай оперету в трьох дѣях  *Рождение жизни*, 1947, котру в добѣ наставшой украинизации переробив на украинску: *Незабутня весна*, 1969. В той добѣ мусѣв писати и парадны соцреалистичны украинскы кантаты:  Спів нашой молоді, Назавжди відкинуто горе, У сонячнім колі, Сонце Жовтня, Слався Жовтень, Наш прапор багряний, Фестивальна пісня, Слава героям и далшы.

## Творба
Позберав скоро 1&nbsp;000 народных спѣванок. Автор даколькох публикаций и зборникох, еден час сполупрацовав з катедралным хором св.&nbsp;Йоана Крестителя. Тоты, котры го в хорѣ знали, доднесь на нього споминають з ласков и почливостьов. Быв решпектованый нелем як фахман в области музикы, але и як вѣруючый чоловѣк, котрый моцно любив свой старославянскый обряд и Грекокатолицку Церковь.

Про людовы аматерскы фолклорны колективы выдав:
* Народні пісні для мішаного та жіночого хору (1956, 1958)
* Українські народні пісні Пряшівського краю (1958)
* Українські народні пісні Східної Словаччини ІІ (1963)
* Збірник пісень (1969)
* Співаю і граю (1971)
* Заспіваймо собі двома голосами (1974)
* Поляна, поляна (1978)
* На майданах (1979)
* Музика на слова поетів (у зб. *Молодії серця*, 1980) и то еще не вшитко.
* Найпопуларнѣйшы спѣванкы властной композиции:
** Ей гой, тили-тили-тили, 1950-ы рокы PULS 
** Ой, заграла музика-музиченька
** Яничку за водов

## Жерела и одказы
* **Федор Ковач**: Цимбора Юрій // 
* **Павло Роберт Маґочій**: Цимбора Юрій (Cimbora Juraj) //Магочій П.Р., Поп І. (уклад.) Енциклопедія історії та культури карпатських русинів. — Ужгород : Вид-во В.Падяка, 2010. — 856 c.+ХХХІІ с.  
*  
*  

## Референции

Катеґорія:Композіторы і музиканты
Катеґорія:Педаґоґы
Катеґорія:Русиньскы фолклорісты
Катеґорія:Персоналии 20. стороча
Липнице над Сазавов

**Липнице над Сазавов**,  * Lipnice nad Sázavou*,  *Lipnitz an der Sasau*,  — город в краю Высочина Чешской републикы. Город и околиця суть вызнамны туристичныма объектами.

## История
Перва упоминка о Липницях над Сазавов датована роком 1226, под назвов Долны Липнице, и одповѣдать нынѣшному *Долному мѣсту*.

## Интересне
Хоть город мать в назвѣ рѣку Сазаву, тота через него не тече, але обкрятуе го облуком о 5&nbsp;км ку сѣверу. В назвѣ ся появила аж во XX. сторочу. Зато, же локалиты зоз назвов Липнице суть вецеры, дотогды ся хосновали  на уточнѣня всякы означѣня, яко Липнице в Чаславском краю, або Липнице при Нѣмецком Бродѣ.

## Памятны объекты
* Корчма *При чешской корунѣ*
* Памятник Ярослава Гашка
* Гроб  Ярослава Гашка
* Музей  Ярослава Гашка

## Жерела и одказы
* OFICIÁLNÍ WEB MĚSTA

## Референции

Катеґорія:Населены пункты Чехии
Богемство

**Богем** — означѣня чоловѣка, котрый жие нетрадичным або неушореным способом живота, найчастѣйше то умѣлець – малярь, скулптор, музикант, писатель а т.п. Такый способ живота называють **богемство**.

## Етимология
Слово „богем“ ся зачало хосновати во  Франции од XIX. стороча, коли ся молоды умѣлцѣ зачали масово таборити подобно мигруючым Циганам, о котрых ся в тогдышной  Франции говорило, же пришли з *Богемии* *Bohemie*, циже з Чех.

## Типичны знакы
Богемскый способ живота часто звязаным зо збываньом часу в товаришствѣ подобно ориентованых люди, в каварнях, зряджѣньом интелектуалных стрѣч зо спожитьом дрог, алкогола, a наймя в XIX. сторочу и питьом абсинту. 

Окрем того богемы в политичных поглядах векшинов ся схыляли ку сполоченскому либерализму аж анархизму, передманжелскому сексу, сексу як иншпирации и гледаню новых вымѣрох, буярому сполоченскому животу и цѣлково уживаню живота наповно.

## Референции
Коньска сила

**Коньска сила**&nbsp;— застарѣла несистемна мѣра выкону, котра в державах з метричнов системов мѣр ровна ≈736&nbsp;Вт, а в англоязычных ≈746&nbsp;Вт. Перву называють метрична коньска сила, а другу&nbsp;— империална, британска або механична:
Метрична = 0,9863 империалной.
**Коньска сила** продовжать ся поуживати в тракторовом и автопромыслѣ и позначать ся PS (Pferdestärke, по нѣмецкы), CV (cheval-vapeur, по французскы), HP або hp (horsepower, по англицкы).

## Авторство
Термин «коньска сила» придумав Джеймс Ватт. В той добѣ тяжку роботу пумпованя воды, двиганя терьху и подобны в промыслѣ, баництвѣ робили з коньми. Ватт, котрый зробив значны вылѣпшѣня в своем парном моторѣ, потребовав доступно пересвѣдчити газдох, кельо коней им може замѣнити его дорогый мотор. 

## Кельо «кони» мать конь?
Пошыренов е хыбна концепция, же конь мать едну коньску силу (а значить, кедь авто номинално мать 75&nbsp;hp&nbsp;— та гибы тягне як 75 коней довъедна. Не е то так. Максималный выкон коня може быти аж 15&nbsp;hp, а чоловѣка&nbsp;— кус веце як 1&nbsp;hp. Найлѣпшы шпортовцѣ *Tour de France* можуть тримати выкон 1,2&nbsp;hp в интервалѣ 15&nbsp;s, а выкон 0,9&nbsp;hp в интервалѣ едной минуты. 

Джеймс Ватт не манипуловав з правдов. Означив коньску силу, выходячи з роботы коня, запряженого до конного млина, за цѣлу шихту, подѣливши на ей довжку в минутах и достав 32&nbsp;572&nbsp;фонто-стоп за минуту и закруглив на 33&nbsp;000&nbsp;фонто-стоп за минуту. Означѣня метричной коньской силы як 75&nbsp;кг-м за секунду при перерахунку давать 32&nbsp;549&nbsp;фонто-стоп за минуту.

Е правдов, же *максималный* выкон коня 15&nbsp;hp, але *середний* за цѣлу шихту якраз около 1&nbsp;hp.

## Интересны факты
Калкулуючи подобным способом выраховали середний выкон чоловѣка за цѣлый день и пришли на величину 100&nbsp;W. Тота «людска сила» достала назву *[[енергетичный слуга]]*.
  
## Жерела и одказы
* 
* 
* 

## Референции

Катеґорія:Физикалны единкы
Чечня

**Чечня́** (**Чече́ньска републі́ка**; , ) – є автономна републіка, часть Росії. На северовыходї сусїдить з Даґестаном, на югу з Ґрузіёв. Популація — 1 533 209 жытелїв, густота залюднїня — 94,81/км².

## Історія
В року 1991 путьом военного переворота владу взяв Джохар Дудаєв, была выголошена република з официалнов назвов Чеченьска Република Ичкерѣя. В дорозѣ 21. апріля 1996 быв забитый. Року 1998 во внуторной политицѣ были пороблены значны перемѣны во створѣню «исламского штату».

## Одказы
*Строна

Катеґорія:Субєкты Росії
Катеґорія:География России
Енергетичный слуга

**Енергетичный слуга**,  *energy slave*, *energy servant* — понятя з области енергетикы, котре служить на указаня одношѣня меджи енергетичнов потребов организма чоловѣка (пожыва, минимално потребна про екзистенцию) и енергетичнов спотребов (вшиткы иншы жерела енергии, спожитой чоловѣком). **Енергетичный слуга** иншак може быти означеный яко середний выкон чоловѣка за день, котра величина згруба ровнать ся 100&nbsp;W.

## Единка людской роботы
100&nbsp;W е выкон чоловѣка, коли не робить нияку тяжшу роботу (тот выкон потребный на утриманя метаболизма и теплоты тѣла 37°C), обычайный чоловѣк при физичной роботѣ не перевысшить выкон 200&nbsp;W, шпортовцѣ при найтяжшом затерьханю досягають 700&nbsp;W, а лем мало котры 1&nbsp;kW.

Наперек тому, же виды роботы можуть быти розличны, а главнѣ же переважно ся выконують не-людсков инфраштруктуров (машинами, транспортовыма системами, паливами, тяжным статком, вѣтровов и воднов енергиев и т. д.), дасть ся их вымѣряти штандартнов *единков людськой роботы*, котров е **енергетичный слуга** з выконом 100&nbsp;W, а то через поровнаня спотребованя енергии не-людсков инфраштруктуров.

## Вырахунок единкы
Чоловѣк згруба спотребуе денно 2000 килокалорий, една килокалория,  *Calorie*, ровна 4184 джовлам, выходячи з того:
1ES=\frac{2000Calories}{1day}\times\frac{1day}{24hrs\times60min\times60sec}\times\frac{4184Joules}{1Calorie}=96.85 \frac{J}{second}=96.85W\approx100W

## Хоснованя
Тона ропного еквивалента,  *tonne of oil equivalent, toe* выдавать 41.868&nbsp;GJ енергии. То ровноцѣнне як бы нам служили за цѣлый рок 13 енергетичных слуг:
\frac{1toe}{1year}\times\frac{1year}{365days\times24hrs\times60min\times60sec}\times\frac{41868000000J}{1toe}\times\frac{1servant}{100W}=13.28SE\approx13 SE
Иншак мож повѣсти, же кедь наше авто спотребуе тону палива рочно, то ровноцѣнне роботѣ 13 слуг. Найскромнѣйше авто з выконом 40&nbsp;kW (70 коньскых сил) ровноцѣнне складеному выкону 400 слуг, а маленькый мопед з выконом 2&nbsp;kW — роботѣ 20 слуг, котры бы мали крутити педала.

## Спотреба енергии во свѣтѣ на особу, 2008

## Жерела и одказы
* 
* 
* 

## Референции

Катеґорія:Енергетика
Тона ропного еквивалента

**Тона ропного еквивалента**, (англ.) *tonne of oil equivalent, toe* — единка енергии, означена як величина енергии, котра ся вывольнять при спальованю едной тоны ропы. Тота величина ровна 41,868&nbsp;GJ енергии або 11&nbsp;360&nbsp;kWh.

## Означѣня
Меджинародна Енергетична Агенция *(International Energy Agency)* дефинуе тону ропного еквивалента *(tonne of oil equivalent, toe)* яко ровну:
*1 toe = 11,63 мегаваттгодин (MWh)
*1 toe = 41,868 гигаджовлы (GJ)
*1 toe = 10 гигакалорий (Gcal) – иде о меджинародну калорию (cal), а не термохемичну(calth)
*1 toe = 39&nbsp;683&nbsp;207,2 британскых тепловых единиць (BTU)
*1 toe = 1,42857143 тон угльового еквивалента (tce)

## Референции

Катеґорія:Енергетика
Катеґорія:Ропа
Жак Оффенбах

**Жак Оффенба́х**,  *Jacques Offenbach*; *&nbsp;20. юн 1819, Келн — †&nbsp;5. октобер 1880, Париж — французскый композитор, театралный диригент, виолончелиста, импресарио, закладатель и выникаючый представитель французской опереты.

## Живот и творба
Походив з жидовской родины, отець му, Исаак Юда Ебершт з Оффенбаха на Майнѣ, быв кантор и гуслиста в синагозѣ а дѣтвака од 6 рокы приучив ку гуслям а од 9 рокы ку виолончелу. Жак зо старшым братом и сестров одтогды уже выступовали публично яко родинне трио. Од року 1833 дав го отець учити ся на конзерваторию до Парижа.

Париж быв тогды музыкальный центер Европы. Оффенбах вшак учив ся на Парижской конзерватории лем рок, а пак скусив хлѣб вольного умѣлця яко композитор и виолончелиста. Концертовав по Западной Европѣ, а первый успѣх добыв в Лондонѣ, де выступовав перед Кралицьов Викториев и  принцом Албертом (1844).

В роках 1850–1855 быв кадровым композитором и диригентом театра *Комеди Франсез*, а в роках 1855–1862 провадив властный театер *Буфф Паризьен* в Парижу не лем як его директор, але и композитор, и диригент и режисер. В театрѣ ся представляли курты музично-театралны сцены на 3–4 актеры, едноактовы опереты, а од року 1858 повноформатны опереты. Ту Оффенбах створив и представив едну з лѣпшых своих оперет, *Орфея в пеклѣ* (1858), котра стала ся остроумнов пародиев на традичну оперу и на французске буржуазно-аристократичне сполоченство. Творчость Оффенбаха зыскала найвекшый успѣх в 60-х роках, але и зоз добрыма зысками не знав добрѣ газдовати и его театер закончив финансовым крахом (1875). По програной франко-прусской войнѣ (1870–1871) в Парижу упадать интерес ку оперетной музицѣ.

Оффенбах скусив глядати проспериту в США (1876–1877), без очевидного успѣху: о побытѣ в США написав книгу *Запискы путуючого музиканта (Notes d'un musicien en voyage, 1877)*.

В послѣдны рокы живота композитор переживать новый розцвѣт творчости. В тоты рокы написав лирико-фантастичну оперу *Казкы Гоффмана*, котру завершив лем про клавир.

## Главнѣйшы дѣла
Оффенбах написав понад 100 музично-театралных дѣл, переважно оперет.

Ачей, найславнѣйшыма суть:
* опереты 
** Орфей в пеклѣ (Orphée aux enfers, 1858), 
** Прекрасна Гелена (La belle Hélène, 1864), 
** Парижскый живот (La vie parisienne, 1866), 
** Велика герцогыня Геролштейнска (La grande duchesse de Gérolstein, 1867), 
** Перикола (La Périchole, 1868), 
** Збойници (Les brigands, 1869) и 
* опера Казкы Гофмана (Les contes d'Hoffmann, 1880). 

## Жерела и одказы
* 
* 

## Референции

Катеґорія:Композіторы і музиканты
Скулптор

**Скулптор** —  умѣлець або ремеселник, котрый створюе просторовы артистичны фигуры из гипса, бетона, метала, дерева, камѣня або иншых материалох.

Умѣлство и майстерство скулптора были оддавна цѣнены, а его робота — добрѣ плачена. Створѣня скулптуры — зложеный процес, потребуючый шпециалных зналости и майстерности. Найчастѣйше будучы майстры скулптуры, зачинають свою творчу дорогу з наукы рисованя.

## Жерела и одказы
* 

## Референции

Катеґорія:Скулпторы
Виолончело

**Виолончело**, бесѣдно тыж **чело** — басовый инштрумент гусльовой родины, наладженый о едну октаву ниже виолы. Виолончелиста кладе виолончело на подлогу и грае на ньом сидячи. 

## История
Первотно, в XVI. сторочу, быв тото чисто ансамбловый инштрумент, дакус векшый и незграбнѣйшый од теперѣшного виолончела. Практика хоснованя виолончела яко солового инштрумента зачала ся около конця XVII. стороча, коли появили ся сонаты Доменика Габриелли (1659–1690), а за  тым продовжила ся вдяка творбѣ Й.&nbsp;С..&nbsp;Баха и далшых композиторох. В XVIII. сторочу вывинуло ся меншого розмѣра сучасне виолончело, а тыж еще меншы виды, котры нынѣ вышли з хоснованя. В оркестровой и коморной музицѣ виолончело, выконуючи соловы, а тыж теноровы и басовы партии, в добѣ двох сторочи зоставать другым подля важности смыковым инштрументом, заоставаючи лем за гуслями. 

## Етимология
Назва походить од  *violoncello*. Первый раз назва зафиксована в зберцѣ сонат од Дж.&nbsp;Ч.&nbsp;Аррести (Giulio Cesare Arresti), Венеция, 1665.

## См. тыж
* Гуслѣ

## Жерела и одказы
* 
* 

## Референции

Катеґорія:Музичны інштрументы
Импресарио

**Импресарио**,  *impresario* од *imprendere* *подимати ся, зачинати ся из чим* — приватный подузятник, организатор сценичных подузять, комерчный агент дакотрого умѣлця, котрый выступать в его имени, организуе концерты, гостьовы выступы, подписуе контракты.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 

## Референции

Катеґорія:Люде музикы
Подузятник

**Подузятник**, в англоязычном окружѣню: **бизнисмен** *businessman, businessperson чоловѣк дѣла* — физична або правницка особа, котра ся систематично и самостатно занимать чинностьов во хотьякой сферѣ (выроба, службы, торговля, финанчны операции), напрямленов на комерчный зыск. 

Не е принципиалне, о яку великость подузятництва иде, о яку сферу подузятництва, або форму (физична особа, розличны формы правницкых особ) — во вшиткых припадах особа, яка доставать зыск зо своей чинности е подузятник, авшак зданѣня чинности и зыску подля юридичной системы штату обычайно е регуловане окремыма правныма нормами про розличны категории и роды подузятництва.

## Жерела и одказы
* 
:
* 
:

## Референции

Катеґорія:Подузятници
Диригент

**Диригент**,  од   *Dirigent* — музикант-интерпрет, ведучый оркестра, хора, ансамбла, оперной трупы и т.п.
## Функция и техника
Диригент давать темпо и динамичный ритм музицѣ, веде групу музикантох зоз помочов поглядох, гестох, мимикы, рухох, што вшитко складать ся на диригентскый «язык». Суть тыж шпецифичны назвы той професии: 
* *капелник* — диригент вокалной або инштрументалной капелы, оперы або военского оркестра;
* *хормайстер* — диригент хора;
* *регент* — диригент церковного хора.
## История
Диригентскый язык гестох од часу Старовѣкой Греции достав назву  *хейрономия*, од *χείρ  рука* и *νόμος закон, правило*. Од XV. стороча задокументовано хоснованя диригентской паличкы, *тактовкы*. Од XVII.–XVIII. стороча появила ся система *генерал-бас*, де дириговав музикант, котрый играв партию *генерал-баса* на чембалови або органах, але и диригованя зоз тактовков дале ся хосновало. Од XVIII. стороча в диригованю все векша роль приходить первому гуслистови, котрый часом перестав зоз гров а смык поужив яко тактовку. Од XIX. стороча зоз векшым розвоем симфоничной музикы, росширѣньом зложѣня и компликованости оркестрох, гуслиста-диригент фурт менше участнить ся на грѣ, функция диригента остаточно выокремлять ся в самостатну.

## Жерела и одказы
* 
* 

## Референции

Катеґорія:Диригенты
Хормайстер

**Хормайстер** (з нѣм.) — хоровый диригент.

До середины XIX. стороча понятя *хормайстра* не было. Тоты функции сповняли капелници при пановницкых дворах, канторы и регенты в церковной сферѣ. Процесы вывоя музикалного вокалного умѣня, выокремлѣня свѣтского хорового спѣву в самостатну область, роздѣлѣня шпециализаций музичного интерпрета и музичного педагога привели до появлѣня професии *хормайстра*.

## Жерела и одказы
* 

## Референции

Катеґорія:Диригенты
Регент (вызнамы)

**Регент** може мати веце вызнамох
* дочасный едноособный владарь в монархии —→ Регент
* ведучый церковного хора  —→ Регент (хора)
* назва славного диаманта —→ Регент (диамант)
Регент (хора)

**Регент** в Церкви — особа, справуюча хор.

## Функции и выука в Православной Церкви
Регент выберать спѣвакох, маючых голос про хор, учить их, веде их в часѣ богослужбы. В России про титул регента требало мати абсолвованый курз регентской класы при императорской спѣвной капелѣ або на Московском синодалном училищу церковного спѣву. Про титул регентского помочника стачило абсолвовати приготовный курз регентской класы при капелѣ.

## В иншых Церквах
В Католицкой Церкви оддавна екзистовали *регенты*, в Италии — под назвов *Regens chori*, в Германии — *Chorregent*.  Во Франции  — *Régent*, учитель, кантор.  

## Жерела и одказы
* 
* 

## Референции

Катеґорія:Диригенты
Регент (диамант)

**Регент**,  *Régent* — славный диамант в сокровищници Франции, его розмѣры суть 31,5\times29,9\times20,9&nbsp;мм.
Инша назва: *диамант Питта*, понеже тот диамант Англичан Питт одступив французскому регентови Филипу Орлеанскому (†1732).

## История камѣня
Быв найденый в Индии в року 1701 и важив необробленый 410 караты. Купив го Сер Томас Питт, губернатор в Мадрасѣ, котрый пак в *London Daily Post* мусѣв дементовати колуючы поговоры, же диамант украв. Питт дав диамант обробити, а ограненый камѣнь вагов 141 карат в року 1717 одкупив од него Войвода Орлеанскый, французскый регент. В року 1792 въедно з иншыма сокровищами французской коруны диамант *Регент* быв украденый, але по часѣ найшли го и вернули. Наполеон Бонапарт дав тым камѣньом припарадити свою саблю. Од рока 1887 камѣнь умѣщеный в Лувру.

## Интересны факты
В сучасности цѣну *Регента* шацують на £48.000.000. Оброблѣня оригиналного камѣня на *диамант Питта* забрало два рокы. При том з одрѣзаных части были огранены даколько меншых диамантох, котры закупив российскый император Петр Великый. Диамант *Регент* мать недобру славу, же приносить нещастя своим властникам. Сер Томас вправдѣ достав за диамант од французского регента немалы грошѣ, але и так на том не вернув собѣ властны наклады. На продаж го принутило то, же иншак по его смерти быв бы диамант конфишкованый на хосен британской коруны, подля тогочасного закона. 

## Жерела и одказы
* 
* 
* 
* 

## Референции
Карат

**Карат** може быти единка мѣры:
* масы, поуживана про дорогы камѣнѣ и перлы —→ Карат (маса)
* чистости золота —→  Карат (чистость)
Малое Тячово

**Малое Тячово**, *Teceu Mic* , *Kistécső*  — село в жупѣ Марамуреш в Румынии включене до комуны Реметы.

## Полога
Лежить на лѣвом березѣ Тисы, о 28&nbsp;км пониже Сигета. На правом березѣ лежить Тячово.

## История
Первый раз упомянуте в року 1389 яко *Kis-Techu*.

До Трианона было частьов Тячова, в чехословацкой добѣ лѣвобережны осады  Тячова оддали Румынии. В роках 1939–1944 Тячово мало назад свои дотрианонскы части. В року 1944 одходячы Нѣмцѣ розметали мост через Тису и так стоить доднесь. Одтогды Малое Тячово тай иншы  лѣвобережны осады дефинитивно належать Румынии.

## См. тыж
* Тячово

## Жерела и одказы
* 

## Референции

Катеґорія:Населены пункты Румынии
Капелник

**Капелник**,  *Kapellmeister*,  *maestro di capella* — диригент вокалной капелы, або инштрументалной капелы, оперы або военского оркестра. В сучасности капелник переважно означать ведучого военской капелы або дыхового оркестра.

## История
Пост *капелника* быв уже од XI. стороча при французском кральови (Magister capellanorum regio) пак при папском дворѣ в Авиньонѣ (Magister capellae) и тота практика екзистовала в Европѣ аж до другой половкы XIX. стороча при пановницкых дворах и в церковной сферѣ.  

В новшой добѣ *капелници* заховали ся во войску. В Австро-Мадярщинѣ военскы капелы од року 1868 зостали лем в полках пѣшых и цѣсарскых тиролскых ловцьох, хоть давнѣйше были во вшиткых родах войска. Военскый *капелник* не мусить быти военска особа, але може быти наятый цивилиста, хоть мусить на службѣ носити предписану униформу.

## Жерела и одказы
* 
* 
* 

## Референции

Катеґорія:Диригенты
Карат (маса)

**Карат**, або **метричный карат**, меджинародне означѣня **ct** — несистемна единка мѣры масы, поуживана про дорогы камѣнѣ и перлы. В едном грамѣ суть 5 караты.

*Метричный карат* быв принятый *Генералнов конференциев мѣр и вагы* *(Conference générale des poids et mésures)* в Парижу в року 1907:

1ct=200mg=0.2g=2 \times 10^{-4}kg

## См. тыж
* Карат (чистость)

## Жерела и одказы
*  
* 
*

## Референции

Катеґорія:Дорогы камѣнѣ
Карат (чистость)

**Карат**, або **британскый карат**, меджинародне означѣня **karat**, **K** або **kt** (США), **carat**, **C** або **ct** (Споене кральовство) — застарѣла несистемна единка мѣры чистоты, поуживана про злятины, обсягуючы золото и платину. Еден карат означать 1/24 масы благородного метала в злятинѣ.

Чистость благородной злятины в каратах буде
: X = 24 \cdot \frac{M_\mathrm{Au}}{M},
де:
* X — чистость в каратах,
* M_\mathrm{Au} — масы чистого благородного метала в злятинѣ
* M — цѣла маса злятины.
Мѣряня чистости в каратах е повинне в США. В сучасности во свѣтѣ чистость благородных металох переважно мѣряють в тысячинах (промиле) масы. 

## См. тыж
* Карат (маса)

## Жерела и одказы
*  
* 

## Референции

Катеґорія:Золото
Оперета

**Опере́та**  *operetta мала [[опера]]*&nbsp;— музично-сценичне представлѣня, в котром музично-вокалны и музично-хореографичны епизоды черяють ся зоз бесѣдов монологичнов и диалогичнов, а основу музичной драматургии чинять формы масовой популарной музикы, куплетны спѣванкы и танець. Опереты часто мають комичный сюжет, переважно легкый, забавный характер, хоть наслѣдують традичны академичны оперны формы музикы (арии, ансамблѣ, хоры).

## История вывину опереты
Од XVII. стороча оперета зачинала ся поправдѣ яко мала опера, XVIII. стороча зафиксовало в оперетѣ певный жанровый напрям: комедия з каждоденного живота, пасторала, в Австрии и Германии сформовав ся жанер зингшпил, подобный до французской комичной оперы. В серединѣ XIX. стороча Жак Оффенбах утвердив жанер куртой комичной музично-сценичной едноактовкы, котру называв буффонада и подобного характера многоактного представлѣня, называного опера буфф. В историчном аспектѣ звыкли выокремльовати парижску и вѣденьску опереты (XIX. стороча), неовѣденьску (XX. стороча).

## Мѣсто опереты меджи видами и жанрами умѣня
Оперета находить ся на меджи двох видох умѣня — музикы и театра. Баланс елементох драматичных и музичных е в динамицѣ и во многом зависить од националных традиций, зато говорять о националных оперетах. Напримѣр, в английской оперетѣ роль музикы менша неж в австрийской.

Од оперы ся одличуе оперета популарным характером музыкы и танця. Во водвилю и музичной комедии, спѣванка и танець мають лем помочну, доповнюючу роль, колиж в  оперетѣ суть основным елементом драматургии. Музикал, котрый в сучасности е наступником опереты, поуживать новы музичны инштрументы и танечны елементы, колиж оперета ся строго ограничуе класичныма. Але границѣ меджи жанрами не суть тверды и, як часто ся ставало, авторы можуть свои дѣла подля властного виджѣня односити ку дакотрому межуючому жанру.

## Жерела и одказы
* 
* 

## Референции

Катеґорія:Оперета